GOVOR PEDAGOGINJE ĐURĐICE ZAILAC

Dragi gosti i drage učiteljice i učenici, dragi roditelji.

Drago mi je da Vas danas mogu pozdraviti u ime ravnateljice Vlatke Zahirović, koja je službeno odsutna, kao i u svoje osobno ime.

Hvala što ste odvojili vrijeme za nas.

Projekt UČIMO-ČITAMO-STVARAMO radili smo prije četiri godine i ovo je drugi put da ga održavamo u našoj školi cijelo drugo polugodište.

U projektu su sudjelovali učenici svih pet trećih razreda, svih pet četvrtih razreda, jedan drugi razred , učenici slovačke nacionalne manjine te odjel učenika s posebnim potrebama. Ukupno 12 razreda i 189 učenika te 13 učiteljica.

Budući da se u razvoju djece stalno bazira o Bloomovoj taksonomiji znanja, tj. odgojno obrazovni ciljevi da moraju biti usmjereni na razvoj cjelokupne ličnosti djeteta to smo i pokušali učiniti kroz ovaj projekt. Bila je to integracija sata hrvatskog jezika, sata razrednog odjela i likovne i glazbene kulture. Na satu hrvatskog jezika obrađivali smo tekstove na temu basne ili proljeće, čitali, pisali osmišljavali tekstove i igrokaze; na satu razrednog odjela radili smo pedagoške radionice kojima smo utjecali na formiranje stavova, uvjerenja, osnaživanja ličnosti djeteta,toleranciju, nenasilnu komunikaciju a na satu likovnog izrađivali smo biljke i životinje origami tehnikom i time razvijali finu motoriku. Time smo pokazali kako se istovremeno može utjecati na intelektualni, afektivni i psiho-motorički dio ličnosti djeteta. Uz sve to radili smo vježbe Brain Gym tj, gimnastiku uma i time poboljšavali psiho-fizičku učinkovitost učenika. Slušali smo puno glazbe i rasteretili se stresa. Svaki razred birao je najbolji rad između sebe i time smo utjecali i usmjeravali učenike na demokraciju koja je dio građanskog odgoja. Svi razredi i sve učiteljice izvršile su samoevaluaciju i evaluaciju projekta o čemu ćemo kasnije čuti. Uz sve to, učiteljice i učenici same su osmišljavale svoje maskote, kao i program koji će danas biti izveden. Timska suradnja, kao temelj suvremene nastave došla je u potpunosti do izražaja. Kako su to neke od učiteljica prokomentirale: „Dobile smo ideje za nove ideje koje ćemo nadalje koristiti i implementirati u svoju nastavu.“

Hvala. Hvala svima na velikom trudu i doprinosu u projektu.

Hvala svima na svim toplim riječima i na iskrenoj suradnji,uzajamnoj podršci i što su utkali dio sebe u ovaj projekt.

Želimo da danas zaplovite s nama u svijet vedrine i topline, u svijet dječje čarolije.

Dozvolite si na trenutak da maštate zajedno s nama. Ponesite dio dječje ljubavi u svijet u koji odlazite. Jer „veseo čovjek je kao sunce, kud god ide osvjetljava!“